《次韵元章先生简奉讷斋判府相公一笑》
元代·瞿智

倅车新赴云间幕，文采风流有誉髦。未许茝兰纫客佩，又承雨露染恩袍。

浓薰酒渍红螺甲，清梦华生玉兔毫。退食郡斋无一事，诗成浑似柳仪曹。

作者简介：智一名荣智，字睿夫，一字惠夫，其先嘉定州人。父晟，迁昆山。兄信字实夫，时齐名，称二瞿先生。智嗜学明《易》，至正间，宪司试辟后青龙镇学教谕，摄绍兴府录判，寻弃官去。睿夫博雅能诗，以书法钩勒兰花，笔致妙绝。时寓华亭，所居有通波阁。与黄晋卿、段吉甫、李季和、成原常、张伯雨诸君友善。